CELEX: 62014TN0715
Language: sk
Date: 2014-10-09 00:00:00
Title: Vec T-715/14: Žaloba podaná 9. októbra 2014 – NK Rosneft a i./Rada

1.12.2014   
            
            
               SK
            
            
               Úradný vestník Európskej únie
            
            
               C 431/40
            
         Žaloba podaná 9. októbra 2014 – NK Rosneft a i./Rada
   (Vec T-715/14)
   (2014/C 431/64)
   Jazyk konania: angličtina
   
      Účastníci konania
   
   
      Žalobkyne: NK Rosneft OAO (Moskva, Rusko), RN-Shelf-Arctic OOO (Moskva), RN-Shelf-Dalniy Vostok ZAO (Yuzhniy Sakhalin, Rusko), RN-Exploration OOO (Moskva) a Tagulskoe OOO (Krasnojarsk, Rusko) (v zastúpení: T. Beazley, QC)
   
      Žalovaná: Rada Európskej únie
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil článok 1 ods. 2 písm. b), c) a d) a článok 3 prílohy III rozhodnutia Rady 2014/512/SZBP z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine, zmeneného a doplneného rozhodnutím Rady 2014/659/SZBP z 8. septembra 2014,
            
         
               —
            
            
               zrušil články 3 a 3a a článok 4 ods. 3 a 4 prílohy II, článok 5 ods. 2 písm. b) a c) a článok 3 prílohy VI a článok 11 nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine, zmeneného a doplneného nariadením Rady (EÚ) č. 960/2014 z 8. septembra 2014,
            
         
               —
            
            
               prípadne zrušil nariadenie Rady (EÚ) č. 833/2014 a rozhodnutie Rady 2014/512/SZBP v rozsahu, v akom sa dotýkajú žalobkýň,
            
         
               —
            
            
               zaviazal Radu na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú deväť žalobných dôvodov.
   
               1.
            
            
               Prvý žalobný dôvod sa zakladá na tvrdení, že Rada neuviedla dostatočné dôvody, ktoré by umožnili v plnom rozsahu preskúmať vecnú alebo procesnú legalitu ustanovení, ktorých zrušenia sa žalobkyne domáhajú („príslušné opatrenia“) a vzhľadom na príslušné opatrenia porušila právo žalobkýň na obhajobu a účinnú súdnu ochranu.
            
         
               2.
            
            
               Druhý žalobný dôvod sa zakladá na tvrdení, že Rada urobila zjavne nesprávne posúdenie, ktoré by mohlo alebo ktoré odôvodňuje príslušné opatrenia v tom zmysle, že sú legitímne alebo oprávnené.
            
         
               3.
            
            
               Tretí žalobný dôvod sa zakladá na tvrdení, že príslušné opatrenia porušujú medzinárodné záväzky Únie podľa Dohody o partnerstve a spolupráci s Ruskom a/alebo Všeobecnej dohody o clách a obchode (GATT).
            
         
               4.
            
            
               Štvrtý žalobný dôvod sa zakladá na tvrdení, že Rada prijatím príslušných opatrení išla nad rámec svojej právomoci, alebo že tieto opatrenia sú protiprávne, pretože neexistuje nijaká zjavná racionálna alebo odôvodnená súvislosť medzi uvádzaným cieľom rozhodnutia Rady 2014/512/SZBP a prostriedkami na jeho dosiahnutie.
            
         
               5.
            
            
               Piaty žalobný dôvod sa zakladá na tvrdení, podľa ktorého nariadenie Rady (EÚ) č. 833/2014 nijakým spôsobom nedáva ustanoveniam rozhodnutia Rady 2014/512/SZBP vlastný účinok, takže Rada nemala právomoc na jeho prijatie, alebo v prípade, že túto právomoc mala, nemohla v súlade s právom prijať článok 3 nariadenia Rady (EÚ) č. 833/2014, takže je a priori (prinajmenšom) v rozpore s uvedenými ustanoveniami rozhodnutia Rady 2014/512/SZBP, najmä jeho článkom 4.
            
         
               6.
            
            
               Šiesty žalobný dôvod sa zakladá na tvrdení, že Rada nemala právomoc prijať, alebo nemohla v súlade s právom prijať príslušné ustanovenia, pretože porušujú základnú zásadu rovnosti zaobchádzania a zákazu svojvoľných opatrení.
            
         
               7.
            
            
               Siedmy žalobný dôvod sa zakladá na tvrdení, že Rada nemala právomoc prijať, alebo nemohla v súlade s právom prijať príslušné ustanovenia, pretože sú neprimerané, alebo sa nepreukázali ako primerané k cieľu sledovanému rozhodnutím Rady 2014/512/SZBP. Navyše v dôsledku uvedenej neprimeranosti ustanovenia: a) zasahujú do legislatívnej právomoci Únie v zmysle spoločnej obchodnej politiky a b) predstavujú zakázaný zásah do základných práv žalobkýň na vlastníctvo a/alebo ich slobody podnikania.
            
         
               8.
            
            
               Ôsmy žalobný dôvod sa zakladá na tvrdení, že najmä vzhľadom na to, že neboli príslušné opatrenia a ich povaha odôvodnené, aspoň časť účelu napadnutých ustanovení môže viesť k inému cieľu, akým je uvedený cieľ, a to v ďalšom samostatnom porušení právomocí, ktoré priznáva rozhodnutie Rady 2014/512/SZBP.
            
         
               9.
            
            
               Deviaty žalobný dôvod sa zakladá na tvrdení, že boli porušené ústavné záruky právnej istoty, vrátane neobjasnenia kľúčových pojmov v príslušných opatreniach.